Ramphele is nog nie ŉ DA-lid nieMamphela Ramphele Die Demokratiese Alliansie het Woensdag bevestig Mamphela Ramphele, die party se presidensiële kandidaat, is nog nie ŉ lid van die DA nie. “Ons sal vir haar lidmaatskap sorg,” het Wilmot James, federale voorsitter van die DA, aan Sapa gesê. Dit sal deur ŉ tegniese komitee hanteer word. Helen Zille, leier van die DA, het Dinsdag Ramphele aangewys as die party se presidensiële kandidaat. Volgens James wil die twee partye saamsmelt, maar dit het nog nie plaasgevind nie. “Die DA en Agang SA het ingestem om saam te smelt.” Die tegniese komitee sal glo ook die integrasieproses en verwante sake hanteer. Intussen het Andries Tlouamma, voorsitter van Agang SA in Gauteng, gesê die besluit om by die DA aan te sluit berus nie by Ramphele nie. “Dit gaan ons besluit wees, nie haar besluit nie,” het Tlouamma Woensdag aan verslaggewers in Johannesburg gesê. “Daar is strukture in ŉ party. Daar is prosesse wat gevolg moet word om sekere besluite te maak.” Tlouamma sê ŉ besluit oor samesmelting met die DA kan nie deur ŉ individu geneem word nie.